Kranaos

Kranaos (, ) je v gréckej mytológii následník aténskeho kráľa Kekropa I.Apollodoros, Bibliotheca, 3,14,5. 

Kranaos sa takisto ako jeho predchodca narodil zo zeme. Po potope, ktorú na ľudstvo zoslal najvyšší boh Zeus a po Deukaliónovom založení nového ľudského rodu, sa usadil v Aténach, kde sa stal kráľom. Mladý kráľ sa oženil so Sparťankou Pédiou, dcérou Mynea a mal s ňou tri dcéry, Kranau, Kranaichmu a Atthidu. Keď mu dcéra Atthida ešte mladá zomrela, nazval na jej počesť okolitý kraj Atikou.Pausanias, Periégésis tés Hellados, 1,2,6.

Jeho zať Amfiktyón, syn Deukalióna,Apollodoros, Bibliotheca, 1,7,2. ho neskôr zosadil z trónu a sám sa ujal koruny. Kranaos utiekol do Lamptrae, kde zomrel a bol pochovaný. Jeho hrobku (zaiste symbolickú) videl ešte v druhom storočí Pausanias, ktorý Atiku navštívil.Pausanias, Periégésis tés Hellados, 1,31,3. 

Podľa starovekého historika Herodota, obyvateľstvo Atén bolo za vlády kráľa Kranaa nazývané Kranaovia a po jeho smrti bolo obyvateľstvo nazývané Kekropovia. Pomenovanie Aténčania dostali až za vlády kráľa Erechthea.Herodotos, História, 8,44.   

 Referencie a bibliografia 

 Pozri aj 
 Zoznam mýtických panovníkov Atén

Kategória:Postavy gréckej mytológie